ከለይቶ ማቆያ ወጥተው የነበሩ 3 ሰዎች ወደ ማቆያ እንዲመለሱ ተደርጓል
 አዲስ አበባ መጋቢት (ኢዜአ) ከግዴታ ለይቶ ማቆያ ወጥተው የነበሩ ሶስት ሰዎች ከህብረተሰቡ ጋር ሳይቀላቀሉ ወደ ማቆያ እንዲመለሱ መደረጉን የጠቅላይ ሚኒስትር ጽህፈት ቤት ፕሬስ ሴክረተሪ ኃላፊ አቶ ንጉሱ ጥላሁን ገለጹ። እስካሁን ከህብረተሰቡ የ197 ሚሊዮን ብር ድጋፍ ማሰባሰቡ አስታወቁ ። የጠቅላይ ሚኒስትር ጽህፈት ቤት ፕሬስ ሴክረተሪ ኃላፊ አቶ ንጉሱ ጥላሁን ኮሮናቫይረስን (ኮቪድ-19) አስመልክቶ ትናንት በሰጡት መግለጫ ፣ የኮሮናቫይረስ (ኮቪድ-19) ስርጭትን ለመከላከል ከመጋቢት 13 ቀን 2012 ዓ.ም ከሌሊቱ ስድስት ሰዓት ጀምሮ ማንኛውም ከውጭ አገር የሚመጣ መንገደኛ በተመረጡ ሆቴሎች ውስጥ በራሱ ወጪ ለ14 ቀናት ተለይቶ እንዲቆይ የተወሰነ መሆኑ አስታውሰዋል። ከህብረተሰቡ በመጣ ጥቆማ መሰረት ከግዴታ ለይቶ ማቆያ የወጡ ሶስት ሰዎች ወደ ህብረተሰቡ ሳይቀላቀሉ ወደ ማቆያ እንዲመለሱ ተደርጓል ብለዋል። ከውጭ አገር ለሚመጡ ሰዎች በሆቴሎች፣ የህክምና ተቋማትና ሌሎች ለይቶ ማቆያ የተዘጋጁ ስፍራዎች በፖሊስ ጥበቃ እየተደረገላቸው እንደሆነ ጠቁመዋል።  አዲስ ዘመን መጋቢት 26/2012